**RÖMERIAI IR BAGDONIŠKIO DVARAS**

**Jolanta Širkaitė**

Mykolo Römerio asmenybė labiausiai žinoma kaip iš Rokiškio krašto kilusio nusipelnusio teisininko, Lietuvos konstitucinės teisės kūrėjo, Bagdoniškio dvaro savininko. Bet ne visiems žinoma jo kilmė, giminystės sąsajos su itin plačiai Lietuvoje paplitusia Römerių gimine ir jos ištakomis. Mažai tenušveista ir pati Bagdoniškio dvaro istorija.

Kartu su kryžiuočių ordino riteriais Römeriai atkeliavo į Livoniją iš Meiseno apylinkių Vokietijoje dar XIII šimtmetyje. Jų palikuonys dar keletą amžių gyveno dabartinėse estų ir latvių teritorijose. Už puikią tarnybą apdovanoti latifundijomis, buvo įkūrę savo dvarus Viru ir Harju žemėse, o netekę valdų Estijoje, – Halswige (prie Bauskės), Kurše turėjo Herrmeisterholmo ir Jungfernhofo dvarus. Švedams užgrobus Kuršo žemes, paskutinysis jų valdytojas Steponas Römeris 1620 m. persikėlė į Lietuvą.

Kaip teigiama Eugenijaus Romerio 1936 m. užrašytoje giminės istorijoje[[1]](#footnote-1), Steponas Römeris (1560–apie1635) įgijo namą Vilniuje Puškarnioje prie Trakų vartų. Steponas turėjo šešis sūnus, kurių vyriausias Matas tapo Trakų atšakos, o jauniausias Kristupas – Upytės atšakos pradininku.

Römeriai per trejetą šimtmečių, kuriuos čia gyveno, turėjo gausybę dvarų. Seniausios mums žinomos Römerių gyvenimo vietos Lietuvoje susijusios su Vilniumi ir Trakų bei Ukmergės apylinkėmis. Upytės linijos atstovai daugiau laikėsi vokiškųjų tradicijų, giminiavosi su Kuršo bajorais, vėliau vieni surusėjo, o kiti nusigyveno.

Visa gausios Römerių giminės didybė yra susijusi su Trakų atšakos palikuonimis. Jos pradininkas Matas (Mattheus) Römeris (1605–1699) Lietuvos kariuomenėje išsitarnavęs iki generolo laipsnio, kaip atlyginimą buvo gavęs Geranonių ir Lipniškio seniūnijas, pats dar įsigijo Semeliškių seniūniją, nusipirko Pelyšų dvarą Ukmergės paviete.

Vėlesnės šios atšakos kartos, kurių atstovai per vedybas giminiavosi su žymiausiomis Lietuvos šeimomis tik daugino savo dvarus ir žemes. Ukmergės pavieto dvarai kaip kraitis perėjo generolo dukroms ir jaunesnisiems sūnums bei jų vaikaičiams, o svarbiausios valdos Trakų paviete atiteko sūnums Matui ir Steponui Jurgiui, pastarasis dar nusipirko Daugirdiškių dvarą Trakų paviete, o 1740 m. iš svainio Mykolo Sulistrovskio[[2]](#footnote-2) nupirko Kriaunų dvarą Ukmergės vaivadijoje, vėliau šiuos dvarus paveldėjo vyresnysis Stepono Jurgio sūnus, Trakų pakamaris Steponas Dominykas (1720–?).

XVII a. viduryje Kriaunų dvarą sudarė keli dvareliai ir palivarkai, priklausę Dusetų Rudaminoms. XVII a. pabaigoje Kriaunų dvaro kompleksas kaip kraitis atiteko Kotrynai Rudaminaitei Oginskienei, kuri 1714 m. nuo Kriaunų dvaro atskyrė Bagdoniškio palivarką ir jį pardavė. Kurį laiką Bagdoniškis ėjo iš rankų į rankas, o XVIII a. pabaigoje priklausė Tadui ir Justinui Višinskiams. Tad paveldėjęs Kriaunas, Steponas Dominykas už devynis tūkstančius lenkiškų auksinų iš jų 1786 m. nusipirko dar ir Bagdoniškio palivarką (o į gyvenimo pabaigą iš Ukmergės seniūno žmonos Elenos Bilevičiūtės-Morikoni įsigijo ir Antanašę).

1792 m. Stepono Dominyko surašytame testamente skelbiama: „Sūnui Mykolui[[3]](#footnote-3) užrašau Kriaunas ir Bagdoniškį, užstatytą Kostkai, Daugirdiškes su Granapolio, Bulbėnų palivarkais, Mackėnų dvarelį su visu inventoriumi, namus Trakuose ir namą Savičiaus gatvėje Vilniuje. Taip pat perspėju Antanašės savininkus Morikonius, kad jie privalo išmokėti ir užstatą už Bagdoniškes ir Antanašės skolas...“[[4]](#footnote-4).

Pagrindinis Mykolo Juozapo ir jo šeimos gyvenimas vyko Dembinoje ir Daugirdiškėse. Pajamas gaudavo iš minėtų kaimyninių palivarkų taip pat iš Kriaunų, Antanašės ir Bagdoniškio dvarų bei jiems priklausiusių palivarkų.

Tad hipotezė, kad valdant Mykolui Juozapui Römeriui buvo pastatytas pagrindinis gyvenamasis namas, oficina (XIX a. pr.) ir užveistas dvaro sodas, nelabai tikėtina.

1852 m. gruodį Mykolas Juozapas Römeris testamentu padalijo visa turtą vaikams, o kadangi sūnus Mykolas Steponas jau buvo miręs, pastarojo aštuonmečiam sūnui Mykolui Kazimierui buvo paskirti Bagdoniškio ir Mataučiznos dvarai su 5 kaimais, 3 vienkiemiais, 130 baudžiauninkų 1392 dešimtinėm žemių, jo sesuo Kotryna gavo piniginį kraitį[[5]](#footnote-5). Kadangi Bagdoniškis buvo įskolintas, vyresnieji sūnūs Edvardas Jonas ir Severinas buvo įpareigoti sumokėti skolas. Edvardas Jonas, kuriam paskirta Antanašė, Kriaunos ir namai Vilniuje, bei Adomas Deštrunkas buvo paskirti oficialiais Bagdoniškio paveldėtojų globėjais.

Mykolo Kazimiero ir jo sesers Kotrynos vaikystė iš pradžių slinko su tėvais Mykolas Steponu ir Vitalija Kobylinska Daugirdiškėse. Po ankstyvos tėvo mirties abu vaikai gyveno kartu su jais iki 1855 metų[[6]](#footnote-6). Po senelių mirties augo su globėju Vilniuje ir Antanašėje. Vėliau Kotryna ištekėjo už Vitoldo Tiškevičiaus ir mirė 1877 m., būdama vos trisdešimties. Mykolas Kazimieras valdyti dvarą galėjo tik sulaukęs pilnametystės ir baigęs agronomijos mokyklą Proszkowe Lenkijoje. Dvare apsigyveno tik apie 1864 m. 1869 m. spalį Drezdene vedė Konstanciją Tukałło[[7]](#footnote-7), bajoraitę, kilusią iš Minsko gubernijos, bet ilgai su tėvais gyvenusią Vokietijoje. Po kelionės į Italiją, jaunavedžiai 1870 m. kovą apsistojo Bagdoniškyje, kurį reikėjo pritaikyti šeimyniniam gyvenimui, o tai reiškia, kad reikėjo statytis naują gyvenamąjį namą. Jo pamatai buvo pašventinti 1872 m. liepos 22 d.[[8]](#footnote-8), dvaro ir parko įrengimas truko dar bene dešimtmetį.

Likimo ironija, bet paprastos architektūros medinis Mykolo Kazimiero statyto namo be jokių puošmenų vidus nebuvo aprašytas, tad nebuvo įtrauktas garsųjį daugiatomį Romano Aftanazy veikalą apie dvarus. Neminimas ir daugiatomiuose Evardo Jono Römerio dienoraščiuose. Žinome tik tiek, kiek paminėjo pats Mykolas Pijus Römeris. Būtent tai, kad dvaras išgražėjo, ir kad Konstancija Römerienė mėgo sodinti medžius ir formuoti gojelius, ir kad skiriamasis Bagdoniškio parko bruožas buvo piramidiniai topoliai, kurie išnyko tarp 1890 ir 1905 metų[[9]](#footnote-9).

Jaunieji Römeriai Bagdoniškyje susilaukė šešių vaikų, bet jų šeimos gyvenimas nebuvo labai nusisekęs. Kaip teigė Mykolas Pijus, jo mama ištekėjo „be didelės meilės, tik šiaip, kaip ir daugelis jaunų bajoraičių ištekėdavo“[[10]](#footnote-10). Šeimyninė laimė baigėsi, kai Mykolas Kazimieras užmezgė atvirą romaną su vaikų guvernante prancūze. Ir aplamai, anot jo, tėvas buvo „visa galva žemiau už mamą“, kuri buvo apsiskaičiusi, domėjosi literatūra ir švietėjiškomis idėjomis, buvo „nepaprastai jautri, turėjo neapsakomai karštą širdį, buvo linkusi idealizuoti“[[11]](#footnote-11).

Tėvas tuo tarpu buvo autokratas ir ne visai stabilios psichikos. Kaip teigė Mykolas Pijus, „kiek vėliau jis metėsi į verslo sūkurį, susirgo dvarų ir mūrinių namų pirkimo manija“[[12]](#footnote-12), kol patyręs didelių nuostolių atsidūrė ligoninėje, gydančioje „dvasines ligas“. Po Konstancijos mirties 1914 m. pats praktiškai neūkininkavo, o samdytas valdytojas ūkį apvaginėjo. Didžiojo karo metais dvare, keičiantis frontams ir valdžioms dvaras dar labiau nukentėjo. Mykolas Kazimieras mirė 1920 m., palikęs nustekentą ūkį ir nepalikęs jokio testamento. Tad dvarą reikėjo pasidalinti visiems jo paveldėtojams, o jų kaip minėjau, buvo šeši – dukterys Konstancija (g. 1870), Eliza (g. 1871), Elena (g. 1873), Elvyra (g. 1874), Marija (g. 1878) ir Mykolas Pijus (g. 1880).

Tik dviejų vyresniųjų seserų šeimyniniai gyvenimai nusisekė. Kitus berods, lydėjo dar iš senelių paveldėtas prakeiksmas. Konstancija, ištekėjusi už Ezekielio Pruszkowskio, daugiausia gyveno Lenkijoje, Eliza, ištekėjusi už Zigmunto Komarovskio, gyveno palyginti ištaigingą gyvenimą netolimame Kavoliškio dvare, Elena ištekėjusi už Juozapo Valavičiaus mirė vos dvidešimt vienerių. Elvyra ir Marija, neapsikentę savo vyrų, paliko juos ir su vaikais grįžo gyventi pas tėvus.

Mykolas Pijus 1909 m. spalį susituokė su giminaite Regina Römeryte, dailininko Edvardo Mato dukterimi, bet po devynių mėnesių jų santuoka iširo (antrąsyk vedė tik po trijų dešimtmečių, prieš antrąjį karą). Pagal tradiciją, būtent jis turėjo paveldėti dvarą, bet potraukio žemės ūkiui nejautė, tėvui dvaro valdyti nepadėjo ir tuo užsitraukė pastarojo rūstybę.

Pagrindinį dvaro pastatą pasidalijo Elvyra ir Mykolas, kuris dalį savo kambarių užleido (išnuomojo) Marijai, nes nuolat dvare, kaip žinia, negyveno. Pasiliko tik vieną kambarį antrame aukšte. Dvaro žemės buvo padalintos į šešis rėžius, taip pat ir miškai padalinti į šešias dalis. Vyresniosios dukterys ar jų palikuonys savo dalis pardavė. Kaip teigia Mykolas Römeris, 1921 m. birželį „Bagdoniškis kaip viena visuma, kaip vientisas dvaras nustojo egzistuoti“[[13]](#footnote-13) ir po padalijimo „labiau priminė fermą, nei ponų rezidenciją[[14]](#footnote-14)“.

Jame liko ūkininkauti dvi moterys – Elvyra ir Marija. Kiekviena atskirai savo dalyse.

1921 m. atvykęs į Bagdoniškį Mykolas R. rašė: „Apžiūrėjau seserų ūkį <…>. Jų ūkelis po truputį auga ir plečiasi. Joms sunku, nes trūksta grynųjų pinigų ir darbinių arklių – šios problemos vargina seseris ir neleidžia atsikvėpti nė minutę, vystyti ūkio taip, kaip norėtų. Na, bet veršiukai auga, auga ir nemažai paršelių, laukai dirbami ir beveik visi apsėti, sodai ir daržai dera, o geriausiai atrodo paukštynas. Viščiukų net suskaičiuoti neįmanu. Taip pat pulkai žąsiukų, ančiukų, kalakutų vaikštinėja po soda ir prie namų, o abi seserys beveik visa dieną maitina nepasotinamus paukščių būrius“.

Bet tuoj pat prisipažįsta – „Bagdoniškis, suvešėjus augmenijai, <…> atrodo be galo gražiai. Pažįstu jį kiaurai ir niekada man neatrodo kasieniškas ir banalus. Visada užburia savo grožiu, tarsi pirmąkart būčiau pamatęs”[[15]](#footnote-15).

Kiekvienąsyk atvykęs į Bagdoniškį, vasaromis ar per dižiąsias šventes, Mykolas Römeris apsistodavo savo kambaryje antrajame aukšte. O į Kauną kaip mokestį už nuomą išsiveždavo žąsį, kiaušinių, grybų, daržovių, per metus jam priklausydavo ir viena kiaulė[[16]](#footnote-16).

Tačiau ilgainiui suprato, kad Bagdoniškyje negali jaustis kaip namie, „esu tik savo seserų svečias“[[17]](#footnote-17), rašė dienoraštyje. Tad savo žemės dalyje pasistatė nuosavą namelį, kur vasarodavo atitrūkęs nuo darbų Kaune.

Tai buvo medinis, raudonai dažytas namas su mansarda, dviem balkonais ir keturiomis kolonomis, puošiančiomis priekinį namo fasadą. Pagrindinis interjero akcentas buvo kurių puošnūs krosnių kokliai. Vėliau pasistatė virtuvę, tiltą į ją, mūrinį raudonų plytų svirną, ledainę, rūkyklą.

Ypač rūpinosi dvaro aplinka, sukūrė ištisą tvenkinių sistemą, sujungtą dirbtiniais upeliais ir tiltais. Dvaro tvenkiniuose buvo auginamos [gulbės](https://lt.wikipedia.org/wiki/Gulb%C4%97s) ir [antys](https://lt.wikipedia.org/wiki/Antis), o šalia jų voljeruose ganėsi fazanai ir dekoratyvinės vištelės. Taip pat užveisė naują sodą bei maumedžių ir sidabrinių eglių parką.

Projektą naujajam Mykolo Römerio namui nubraižė Steponas Römeris, sesers Marijos sūnus, taip pat kurį laiką gyvenęs dvare.

Marija Römerytė buvo kartu ir Römerienė, buvo ištekėjusi už tolimo giminaičio Vitoldo Römerio ir gyveno jo tėvonijoje Ikaznėje Dysnos apskrityje, tačiau vyrui pralošus dvarą, grįžo į Bagdoniškį su dviem vaikais. Mykolas Römeris rūpinosi Steponu, atidavė į gimnaziją Vilniuje, vėliau buvo pasiėmęs kartu su savimi gyventi Lenkijoje, kai turėjo ten tarnybą. Tačiau Stepone anksti pasireiškė tėvo genai, stokodamas valios, mėgo linksmai pagyventi ir nedorai elgtis, dažnai užtraukdamas gėdą dėdei. Grįžęs į Lietuvą apsiramino, bet ūkyje motinai mažai gelbėjo.

„Atrodo jis laimingiausias, kai gali ištisas dienas leisti savo kambaryje, sėdėti prie stalo, piešti, braižyti planus, rašyti dienoraščius (kurie neišliko – J. Š.) ir nieko neveikti“[[18]](#footnote-18), – rašė Mykolas Römeris. Tačiau patikino, kad „Steponas yra gabus, ypatingai apdovanotas talentu piešti“[[19]](#footnote-19).

Steponas, gimęs 1900 m., buvo vienintelis iš Bagdoniškio linijos Römerių, tapęs dailininku. Jam jau nebeteko pažinti garsių giminės dailininkų – tėvo pusbrolių Alfredo ir Edvardo Mato Römerių, su kuriais Mykolas Kazimieras kurį laiką augo kartu globėjo Edvardo Jono namuose, Bet dailininko gyslelė permušė tėvo genus. Bagdoniškyje ne tik mėgėjiškai piešė, bet ir lipdė skulptūras, turėjo įsirengęs dirbtuvę. 1925 m. vedė tetos vaikų guvernantę Mariją Narbutaitę, įsidarbino piešimo mokytoju Panevėžio lenkų gimnazijoje. Įvertinęs Stepono gabumus, Mykolas Römeris 1927 m. išsiuntė Steponą mokytis dailės į Prahą. Ten jis keletą metų studijavo Aukštesniojoje pramoninės ir dekoratyvinės dailės mokykloje.

Prahoje sukūrė iliustracijas čekų pasakų knygai. Grįžęs į Lietuvą, kūrė scenografijas Panevėžio miesto teatrui. Nutapė portretų (žmonos, Antano Smetonos, Jono Basanavičiaus), figūrinių kompozicijų („Kavinėje“, „Lemtis“ ), peizažų.

Kūrybai būdingas ornamentiškumas, apibendrintas plaukiančių linijų piešinys, kartais geometrizuotas. Galima įžvelgti sąsajų su *Art Deco* stiliumi.

Prieš pat karą Mykolas Römeris vedė savo tarnaitę Jadvygą Čepulytę ir susilaukė trijų dukterų. 1940 m. įvykiai pakeitė ir Bagdoniškio dvarą ir jo gyventojų likimus. Dvaras dalinai nacionalizuotas, netekęs šeimininkų, ėmė sparčiai nykti, keliavo iš rankų į rankas.

Čia veikė ir mokykla, ir biblioteka, net veterinarijos punktas. Nugriuvo namą puošusios kolonos, buvo sudaužyti puošnieji kokliai, užžėlė ir ilgai puoselėta aplinka. [1993](https://lt.wikipedia.org/wiki/1993) m. nuosavybės teises į jį atgavo Mykolo Romerio dukros. 2013 m. du apnykę istoriniai senojo dvaro pastatai ir dalis žemės buvo parduoti.

1. *Eugenijus Romeris. Livonijos ir Lietuvos Römerių giminės istorija / Eugeniusz Romer, Monografia rodu Romerów,* Vilnius: Kultūros, filosofijos ir meno institutas, 2009. [↑](#footnote-ref-1)
2. Mykolas Sulistrovskis buvo dailininko Alfredo Römerio (1832–1897) žmonos Vandos prosenelis. Buvo Ašmenos stalininkas ir Lazdynų seniūnas. [↑](#footnote-ref-2)
3. Mykolas Juozapas Römeris [↑](#footnote-ref-3)
4. *Eugenijus Romeris. Livonijos ir Lietuvos Römerių giminės istorija...,* p. 99. [↑](#footnote-ref-4)
5. *Mykolas Römeris. Dienoraštis. 1922 m. birželio 16-oji – 1923 m. balandžio 10-oji*, Vilnius: Versus Aureus, 2016, p. 90. [↑](#footnote-ref-5)
6. *Mykolas Römeris. Dienoraštis. 1922 m. birželio 16-oji – 1923 m. balandžio 10-oji*... 2016, p. 87. [↑](#footnote-ref-6)
7. Edward Jan Römer, Dziennik, Varšuvos nacionalinės bibliotekos Rankraščių skyrius (toliau –VNB RS) sygn. 8724/13, l. 173. [↑](#footnote-ref-7)
8. Ten pat, sygn. 8724/16, l. 121.. [↑](#footnote-ref-8)
9. *Mykolas Römeris. Dienoraštis. 1921 m. sausio 13-oji – lapkričio 7-oji*, Vilnius: Versus Aureus, 2012, p. 346. [↑](#footnote-ref-9)
10. Ten pat, p. 420. [↑](#footnote-ref-10)
11. Ten pat. [↑](#footnote-ref-11)
12. Ten pat, p. 421. [↑](#footnote-ref-12)
13. Ten pat, p. 226. [↑](#footnote-ref-13)
14. Ten pat, p. 347. [↑](#footnote-ref-14)
15. Ten pat*,* 2012, p. 223. [↑](#footnote-ref-15)
16. *Mykolas Römeris. Dienoraštis. 1922 m. birželio 16-oji – 1923 m. balandžio 10-oji*... 2016, p. 109. [↑](#footnote-ref-16)
17. Ten pat, p. 320. [↑](#footnote-ref-17)
18. Ten pat, p. 218. [↑](#footnote-ref-18)
19. Ten pat, p. 219. [↑](#footnote-ref-19)